CELEX: C2004/262/96
Language: da
Date: 2004-10-23 00:00:00
Title: Sag T-338/04: Sag anlagt den 11. august 2004 af Centro Europa 7 mod Kommissionen for De Europæiske Fællesskaber

23.10.2004   
            
            
               DA
            
            
               Den Europæiske Unions Tidende
            
            
               C 262/52
            
         Sag anlagt den 11. august 2004 af Centro Europa 7 mod Kommissionen for De Europæiske Fællesskaber
   (Sag T-338/04)
   (2004/C 262/96)
   Processprog: italiensk
   Ved De Europæiske Fællesskabers Ret i Første Instans er der den 11. august 2004 anlagt sag mod Kommissionen for De Europæiske Fællesskaber af Centro Europa 7 ved avvocati Vittorio Ripa de Meana og Roberto Mastroianni.
   Sagsøgeren har nedlagt følgende påstande:
   
               —
            
            
               Annullation af beslutningen om at henlægge sagsøgerens klage af 18. oktober 2001; nævnte beslutning blev meddelt sagsøgeren ved skrivelse af 4. juni 2004 fra direktøren for Generaldirektoratet for Konkurrence og undertegnet af Mensching; skrivelsen blev fremsendt pr. fax den 9. juni 2004 med nr. D(2004)/471.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren under denne sag deltog i juli 1999 i et udbud i Italien med henblik på tildeling af koncession på private telekommunikationstjenester (»radiodiffusione televisiva privata«) på det nationale område med jordfrekvenser med tilsvarende teknik. Sagsøgeren modtog koncession på denne tjeneste »in chiaro« med en varighed af seks år, med mulighed for forlængelse for yderligere seks år. Imidlertid har sagsøgeren indtil i dag ikke kunnet fremføre sin egen transmission »in chiaro«, eftersom sagsøgeren ikke fik tildelt de frekvenser, der tilkom firmaet på grundlag af koncessionen. Aktiveringen af det nationale frekvensområde, som havde gjort det muligt at overholde sagsøgerens forventninger, kunne ikke gennemføres, fordi frekvenserne i henhold til gældende italienske bestemmelser var optaget af tv-selskaber uden koncession, der fortsat har kunnet operere på grundlag af den »overgangsordning«, der blev indført ved lov nr. 249 af 1997. Følgelig har den fortsatte aktivitet udøvet af det tredje net under gruppen Mediaset (Retequatro) umuliggjort liberaliseringen af frekvenserne, hvilket er uomgængeligt nødvendigt, for at sagsøgeren kan påbegynde sine transmissioner, hvorpå der består et krav i henhold til den i sagen omhandlede koncession.
   Under sagen tages der sigte på en prøvelse af beslutningen om at henlægge klagen over konkurrenceforvridningen, som skyldes den ovennævnte situation; der ønskes også en prøvelse af beslutningen om at henlægge anmodningen om indgriben fra Kommissionens side i medfør af EF-traktatens artikel 86, stk. 3, da der er tale om foranstaltninger vedtaget til fordel for en virksomhed (RTI), som i Italiens retsorden var blevet tildelt en særrettighed.
   Til støtte for sagen påberåber sagsøgeren sig tilsidesættelse af traktatens artikel 82 og 86 samt tilsidesættelse af begrundelsespligten, for så vidt som sagsøgte
   
               —
            
            
               foretog en overfladisk undersøgelse af den omhandlede klage, idet sagsøgte ikke tog stilling til det principale klagepunkt om forskelsbehandling i forbindelse med adgangen til markedet for tv-transmissioner,
            
         
               —
            
            
               vedtog den anfægtede retsakt uden herved at tage hensyn til, at de foranstaltninger, som enten blev vedtaget eller undladt af de italienske myndigheder, da disse udelukkede Europa 7 fra markedet for tv-transmissioner, styrkede RTI-operatørens dominerende stilling, og
            
         
               —
            
            
               undlod at tage hensyn til virkningerne af ikrafttrædelsen af lov nr. 112 af 2004 for sagsøgerens retsstilling. På dette punkt gøres det tillige gældende, at der foreligger en tilsidesættelse af den almindelige grundsætning om god forvaltningsskik som kodificeret i artikel 47 i charteret om grundlæggende rettigheder.